MONO ผนึกกำลัง SBS ช่องยักษ์ใหญ่เกาหลีใต้ ลุยผลิตคอนเทนต์ป้อนตลาดเอเชีย
MONO ผนึกกำลัง SBS ช่องยักษ์ใหญ่เกาหลีใต้ ลุยผลิตคอนเทนต์ป้อนตลาดเอเชีย
MONO ผนึกกำลัง SBS ช่องยักษ์ใหญ่เกาหลีใต้ ลุยผลิตคอนเทนต์ป้อนตลาดเอเชีย
11 ธ.ค. 2562

นายปฐมพงศ์ สิรชัยรัตน์  ประธานเจ้าหน้าที่บริหาร บริษัท โมโน เทคโนโลยี จำกัด (มหาชน) หรือ MONO เปิดเผยว่า บริษัทได้จับมือกับ บริษัท SBS Content Hub  ผู้นำธุรกิจสถานีวิทยุและโทรทัศน์ และผู้เผยแพร่คอนเทนต์ยักษ์ใหญ่ของประเทศเกาหลีใต้ ในการร่วมผลิตและนำรูปแบบคอนเทนต์ของ SBS ทั้งภาพยนตร์ ซีรีส์ ทั้งแนวแอคชั่นและแนวโรแมนติก-คอมเมดี้  รายการเรียลลิตี้โชว์ รายการบันเทิง  และโปรเจ็คต์อื่น ๆ มาเสริมทัพช่อง MONO29
“SBS เป็นสถานีโทรทัศน์และมีความโดดเด่นด้านคอนเทนต์ที่ได้รับความนิยมเป็นอย่างมาก รวมทั้งในประเทศไทยด้วย เราจึงเล็งเห็นโอกาสความร่วมมือกันในครั้งนี้ โดยการนำซีรีส์เกาหลีมาออกอากาศในช่องในแนวทางการลงทุนและหารายได้จากโฆษณาร่วมกัน และนำบทโทรทัศน์ของ SBS มาผลิตโดยใช้นักแสดงของไทยเองซึ่งเรามองร่วมกันในการผลักดันสู่ตลาดเอเชีย”นายปฐมพงศ์ กล่าว
ทั้งนี้บริษัทและ SBS ได้วางแผนผลิตทีวีซีรีส์ร่วมกัน 1-3 เรื่องต่อปี เริ่มด้วยการรีเมค 2 ซีรีส์เรื่องดัง คือ Yong Pal (ยง พัล) และเรื่อง Beautiful Gong Shim (บิ้วตี้ฟูล กง ชิม) โดยทาง SBS จะให้การสนับสนุนเรื่องประสบการณ์การถ่ายทำให้ด้วย
ในส่วนของการทำรายการแนวแอคชั่นร่วมกันนั้น บริษัทจะมีการแข่งขันประกวดแคสติ้งต่างๆ ไม่ว่าจะเป็น การแคสนักแสดงภาพยนตร์และซีรีส์ การแคสพิธีกรผู้ประกาศข่าว โดยโปรเจ็คต์ที่ผ่านมาคือการประกวด Campus Star และการค้นหา News Anchors ให้กับช่อง MONO29 ทำให้มีการวางแผนการเชิญทีมแคสติ้งจาก SBS มาประเทศไทย เพื่อร่วมเป็นกรรมการตัดสิน รวมถึงให้คำแนะนำแนวทางการแคสพิธีกรและนักแสดงในระดับอินเตอร์เนชั่นแนล ซึ่งจะทำให้รายการมีสีสันมากยิ่งขึ้น
สำหรับบริษัท SBS Content Hub มีผลงานซีรีส์และรายการโทรทัศน์ ที่มีนักแสดงเกาหลียอดนิยมแสดงนำ เป็นที่รู้จักของคอซีรีส์ในวงกว้าง อาทิ  Pinocchio (พิน็อกคิโอ รักนี้หัวใจไม่โกหก), Doctors (ตรวจใจเธอให้เจอรัก), Legend of the blue sea (เงือกสาวตัวร้ายกับนายต้มตุ๋น) , While you were sleeping (ไวล์ยูเวอร์สลีปปิง), The Heirs (วุ่นรักทายาทพันล้าน)  ฯลฯ
พร้อมรางวัลการันตีคุณภาพ จากงานประกาศรางวัลระดับประเทศของเกาหลีใต้มากมาย  ซึ่งการร่วมมือกับ MONO ครั้งนี้ถือเป็นความร่วมมือที่จะพัฒนาคอนเทนต์ให้ทัดเทียมกับนานาประเทศ และสร้างความหลากหลายให้มากขึ้นเพื่อผลประโยชน์ของผู้ชมเป็นหลัก